KOMMISSIONENS GENNEMFØRELSESAFGØRELSE

af 5. januar 2018

om offentliggørelse i Den Europæiske Unions Tidende af en ansøgning om ændring af varespecifikationen for en betegnelse inden for vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(Haut-Montravel (BOB))

(2018/C 4/04)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør ansøgningen om ændring af varespecifikationen for betegnelsen »Haut-Montravel« offentliggøres i Den Europæiske Unions Tidende —

BESTEMT FØLGENDE:

Eneste artikel

Ansøgningen om ændring af varespecifikationen for betegnelsen »Haut-Montravel« (BOB) i medfør af artikel 105 i forordning (EU) nr. 1308/2013 er indeholdt i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod ændringen af varespecifikationen for den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

»HAUT-MONTRAVEL«

PDO-FR-A0152-AM01

Dato for indgivelse af ansøgningen: 15. september 2014

ANSØGNING OM ÆNDRING AF VARESPECIFIKATIONEN

1. Retsgrundlag for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Geografisk produktionsområde

Det geografiske produktionsområde, der er beskrevet i del IV i kapitel 1 i varespecifikationen, udvides til at omfatte 8 kommuners område, nærmere bestemt Bonneville-et-Saint-Avit-de-Fumadières, Lamothe-Montravel, Montcaret, Montazeau, Montpeyroux, Saint-Méard-de-Gurçon, Saint-Michel-de-Montaigne og Saint-Vivien. Disse kommuner, som også er beliggende i produktionsområdet for den beskyttede oprindelsesbetegnelse »Côtes de Montravel«, udviser de samme jordbunds- og klimaforhold som det produktionsområde, der oprindelig var afgrænset for den beskyttede oprindelsesbetegnelse »Haut-Montravel«, og en lignende vinstokbestand. Ændringen følger af, at produktionsbetingelserne er justeret for at fremhæve likørkarakteren hos hvidvine med den beskyttede oprindelsesbetegnelse »Haut-Montravel«.

Disse ændringer hænger sammen med de ændringer, der samtidig er indført i varespecifikationen for den beskyttede oprindelsesbetegnelse »Côtes de Montravel«. Fremover er produktionsområderne for disse to beskyttede oprindelsesbetegnelser sammenfaldende, men for forskellige produkter, dvs. vinene med den beskyttede oprindelsesbetegnelse »Côtes de Montravel« er hvide, fyldige og milde vine. Det giver mulighed for at tydeliggøre udbuddet.

De kommuner, som er føjet til det geografiske område, lå tidligere i et område i umiddelbar nærhed deraf, som derfor er ændret, idet kommunerne udgår (del IV, punkt 3, i kapitel 1 i varespecifikationen).

I del IV, punkt 2, i kapitel 1 er tilføjet den godkendelsesdato, hvorpå den nationale kompetente myndighed godkendte ændringen af det parcelområde, der er afgrænset i det geografiske produktionsområde. Denne ændring berører ikke enhedsdokumentet.

2.2. Tilknytning til det geografiske område

Tilknytningen til det geografiske område under del X i varespecifikationen ændres i overensstemmelse med ændringerne af varespecifikationen.

Sammenfatningen af tilknytningen i punkt 7 i enhedsdokumentet er under hensyn til det maksimale antal tegn i e-ambrosia blevet tilpasset.

2.3. Ændringer i formuleringen

— I del VI, punkt 1, litra b), i kapitel 1 erstattes »skud« af »frugtbærende skud«: Der er tale om en formuleringsmæssig forbedring, som ikke ændrer den oprindelige teksts betydning. I enhedsdokumentet foretages følgende ændring: udtrykket »10 skud« erstattes af »10 frugtbærende skud«.

— I del XI i kapitel 1 om overgangsforanstaltninger udgår punkt 2 »Analysenormer — Totalt alkoholindhold«. Denne bestemmelse fandt kun anvendelse til og med høsten 2011.

Der er tale om en formuleringsmæssig ændring, som ikke berører enhedsdokumentet.

2.4. Udbytter

— I del VIII, punkt 1, i kapitel 1 i varespecifikationen ændres bestemmelserne vedrørende udbytter: Udbyttet sænkes fra 50 hl/ha til 25 hl/ha, og det tilladte maksimale udbytte sænkes fra 60 hl/ha til 30 hl/ha. Punkt 5, litra b), i enhedsdokumentet ændres tilsvarende.

— I del VI, punkt 1, litra d), i kapitel 1 ændres den gennemsnitlige maksimale mængde pr. parcel fra 8 000 kg/ha til 7 000 kg/ha i overensstemmelse med ændringen af udbyttet. Denne ændring berører ikke enhedsdokumentet.

— I del VIII i varespecifikationen indsættes et punkt 4, hvori det fastsættes, at der på samme vindyrkningsareal kan dyrkes druer til fremstilling af den kontrollerede oprindelsesbetegnelse »Haut-Montravel« og den kontrollerede oprindelsesbetegnelse »Côtes de Montravel«. I dette tilfælde må den mængde, der anmeldes med den kontrollerede oprindelsesbetegnelse »Côtes de Montravel«, ikke overstige forskellen mellem det tilladte årlige udbytte for den kontrollerede oprindelsesbetegnelse »Côtes de Montravel« og den mængde, der er anmeldt for den kontrollerede oprindelsesbetegnelse »Haut-Montravel«, justeret med en koefficient k. Koefficienten k er lig med kvotienten af det årlige tilladte udbytte for den kontrollerede oprindelsesbetegnelse »Côtes de Montravel« og det årlige tilladte udbytte for den kontrollerede oprindelsesbetegnelse »Haut-Montravel«. Denne ændring berører ikke enhedsdokumentet.

Ændringerne af produktionsvilkårene skal efterkomme ønsket om bedre at kunne bestemme »Haut-Montravel« som en mild, likøragtig vin, der fremstilles af overmodne druer, der er høstet ved håndkraft i flere omgange.

2.5. Druens modning og analysenormer

— I del VII, punkt 1, i kapitel 1 i varespecifikationen ændres bestemmelserne vedrørende høsten for at præcisere, at druerne høstes, når de er overmodne med eller uden angreb af ædel råddenskab,

— Det tilføjes endvidere, at druerne høstes ved håndkraft i flere omgange.

— I del VII, punkt 2, i kapitel 1 i varespecifikationen er værdierne for druernes modning blevet forhøjet: druernes sukkerindhold, det naturlige og det faktiske alkoholdindhold i vol. % stiger fra henholdsvis 198 gram/liter til 255 gram/liter, fra 12,5 % til 17 % og fra 10,5 % til 12 %.

— Punkt 3 i enhedsdokumentet ændres med hensyn til faktisk minimumsalkoholindhold og naturligt minimumsalkoholindhold i vol. %.

— I del IX, litra b), i kapitel 1 vedrørende analysenormer angives indholdet af gæringsdygtigt sukker til 85 gram pr. liter i stedet for mellem 25-51 gram/liter.

— Endvidere tilføjes det, at vinene før pakningen (uaftappet vin) undtagelsesvis har et indhold af flygtig syre, der er fastlagt ved en fælles beslutning udstedt af ministrene for forbrugeranliggender og for landbrug.

Ændringerne af produktionsvilkårene skal efterkomme ønsket om bedre at kunne bestemme »Haut-Montravel« som en mild, likøragtig vin, der fremstilles af overmodne druer, der er høstet ved håndkraft i flere omgange.

2.6. Vinstokbestand og sammenstikning

— I del V, punkt 2, i kapitel 1 vedrørende bestemmelserne om andelen af de forskellige druesorter på bedriften tilføjes følgende: »andelen af druesorten Sémillon B af vinstokbestanden skal udgøre mindst 50 %«. Denne druesort er meget udbredt i produktionsområdet og egner sig fortræffeligt til overmodning i det kystklima, som hersker i området. Denne ændring berører ikke enhedsdokumentet.

— I del IX, punkt 1, litra a), i kapitel 1 ændres bestemmelserne vedrørende sammenstikning af sorter for at præcisere, at andelen af druesorten Sémillon B skal udgøre mindst 50 %. Denne ændring berører ikke enhedsdokumentet.

Disse ændringer er i overensstemmelse med karakteriseringen af vine med den beskyttede oprindelsesbetegnelse »Haut-Montravel« og betoningen af denne produktions likøragtige karakter.

2.7. Vinfremstillingsmetoder

I del IX, punkt 1, litra c), i kapitel 1 vedrørende vinfremstillingsmetoder fastsættes det, at berigelse af vine med den beskyttede oprindelsesbetegnelse »Haut-Montravel« fremover ikke er tilladt.

Punkt 4 »vinfremstillingspraksis« i enhedsdokumentet ændres i overensstemmelse hermed.

2.8. Afsætningen af vinen til forbrugeren

I del IX, punkt 4, i kapitel 1 i varespecifikationen indføres en bestemmelse om vinens modningstid (forlængelse af modningsperioden): Vinene frigives først til salg til den endelige forbruger fra den 1. september i året efter høsten.

Ændringerne af produktionsvilkårene skal efterkomme ønsket om bedre at kunne bestemme »Haut-Montravel« som en mild, likøragtig vin, der fremstilles af overmodne druer, der er høstet ved håndkraft i flere omgange.

Denne ændring berører ikke enhedsdokumentet.

2.9. Kontrol

Beskrivelse og begrundelse for ændring

Del I i kapitel II i varespecifikationen vedrørende indberetningskrav er ændret.

Datoen for, hvornår erklæringen om dyrkningsophør skal indgives, ændres og fastsættes til en dato før starten på vinhøsten.

Erklæringen om tilbagetagelse udgår.

Del II i kapitel II i varespecifikationen vedrørende føring af registre ændres for at indføre en forpligtelse til at føre et register over den daglige høstmængde med oplysninger om matrikelnumre for de høstede parceller, datoen, den høstede mængde og sukkerindholdet i de enkelte partier.

Oversigten over de hovedpunkter, der skal kontrolleres, i del I i kapitel III i varespecifikationen suppleres med et punkt vedrørende kontrol af de druer, der er høstet ved håndkraft i flere omgange.

Ændringerne indføres med henblik på kontrol af varespecifikationen og berører ikke enhedsdokumentet.

ENHEDSDOKUMENT

1. Betegnelse

Haut-Montravel

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om en fin og sart hvidvin med meget høj koncentration. Dens »milde« karakter udvikler sig, når druerne er angrebet af »ædel råddenskab« (Botrytis cinerea). Den er kendetegnet ved en fremragende ældningsevne. Disse milde hvidvine har et højt indhold af gæringsdygtigt sukker (indhold > 85 g/l) og en særlig afrundet smag med aromaer af frugtkompot eller kandiserede frugter og undertiden honningnoter.

Ingen berigelse. Naturligt mindsteindhold af alkohol = 17 %.

Faktisk mindsteindhold af alkohol (% vol.): 12 %

Vinene har før pakningen undtagelsesvis et indhold af flygtig syre, der er fastlagt ved en fælles beslutning udstedt af ministrene for forbrugeranliggender og for landbrug.

5. Vinfremstillingspraksis

a) Væsentlige ønologiske fremgangsmåder

Specifik ønologisk fremgangsmåde

Enhver form for berigelse er forbudt.

Enhver form for varmebehandling af de høstede druer ved en temperatur under – 5 °C og alle former for tørring i tunneller eller kamre er forbudt. Anvendelse af træspåner og tilsætning af tanniner er forbudt. Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske lov om landbrug (code rural).

Dyrkningspraksis

Beplantningstætheden er mindst 5 000 vinstokke pr. ha.

Afstanden mellem rækkerne må højst være 2 meter, og afstanden mellem planterne i samme række skal være mindst 0,80 meter.

Vinstokkene beskæres på en af følgende måder: Guyot-beskæring, Royat-beskæring med cordon eller kort sporebeskæring.

Hver vinstok har højst 10 frugtbærende skud. Vanding er ikke tilladt.

b) Maksimumsudbytte

30 hektoliter pr. hektar

6. Afgrænset område

Druehøsten, vinfremstillingen og vinbehandlingen finder sted i departementet Dordogne i det område, der udgøres af følgende kommuner: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et-Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien og Vélines.

7. Primære druesorter

Muscadelle B

Semillon B

Sauvignon gris G

Sauvignon B

8. Tilknytning til det geografiske område

Det geografiske område for den kontrollerede oprindelsesbetegnelse »Haut-Montravel« er beliggende i det geografiske område for den kontrollerede oprindelsesbetegnelse »Montravel«. Området ligger i den vestlige del af departementet Dordogne og omfatter 13 kommuner, der grænser mod syd til Dordogne-dalen og mod nord til Landes-skoven.

I geomorfologisk henseende er det geografiske område for vinene »Haut-Montravel« et i Bergeracois unikt terrasselandskab, der er omsluttet af La Lidoire-dalen og Dordogne-dalen.

Det afgrænsede parcelområde omfatter veldrænede ler- og kalkholdige parceller på højsletten og sydvendte skråninger, der omhyggeligt er valgt for at opnå den optimale druekvalitet. Der er tale om vindyrkningsparceller på magre og udvaskede jorder, der imidlertid har et tilstrækkeligt stort lerindhold til, at man ikke skal frygte virkningen af det tørre vejr om sommeren.

Denne afgrænsning nødvendiggør en stram styring af dyrkningsmetoderne, der resulterer i en beplantningstæthed på mindst 5 000 vinstokke pr. hektar og en lav høstmængde pr. vinstok. Denne stramme styring sikrer tilstrækkelig og tidlig modning af druerne, så det druerne kan opnå en god koncentration; dette gælder navnlig de lokale sorter fra regionen som Muscadelle B, Sauvignon B, Sauvignon gris G, Ondenc B i et mindre omfang, og navnlig Sémillon B, der ofte er den mest anvendte sort og er yderst velegnet til overmodning i kystklimaet.

Koncentrationen i druerne skal opnås på naturlig vis, og koncentrationsteknikker med anvendelse af lave temperaturer eller tørringstunneller er forbudt. For at beskytte druen før presningen er enhver form for anvendelse af kontinuerlige vinpressere og selvtømmende druevogne med vingepumpe forbudt.

I øvrigt begunstiger de særlige klimatiske forhold i Dordogne-dalen og ved Landes-skovområdet om efteråret fremkomsten af morgentåge efterfulgt af solrige eftermiddage. Samlet betyder disse forhold, at vinavlerne kan høste druerne, når de er overmodne og i flere omgange. Druerne har da et meget højt sukkerindhold som følge af angreb af »ædel råddenskab« (Botrytis cinerea). Resultatet er fine og sarte hvidvine med meget høj koncentration, et indhold af gæringsdygtigt sukker på mere end 85 g/l og et samlet alkoholindhold på over 14,5 % vol. uden nogen berigelse. Disse milde vine har en særlig afrundet smag med aromaer af frugtkompot eller kandiserede frugter og undertiden honningnoter, der viser, hvor varieret et potentiale dette område rummer. Vinene er desuden kendetegnet ved en fremragende ældningsevne.

Endelig udspringer vinavlernes knowhow af en gammel tradition, hvor man fremstillede vin med et overskud af sukker for at sikre holdbarheden af denne vin, der til tider blev drukket meget langt fra dens oprindelsessted (navnlig i Nordeuropa).

Der foreligger ikke mange optegnelser om vin med betegnelsen »Haut-Montravel« fra før druelusens tid. Der henvises kun til »Montravel«-vine generelt, og det præciseres ikke, om der er tale om tør vin eller vin med gæringsdygtigt sukker.

I 1903 udarbejdede Edouard Feret en fuld fortegnelse over vindproduktionen i Bergeracois i et værk med titlen »Bergerac et ses vins«. Han bemærkede, at i (bl.a.) kommunerne Fougueyrolles, Nastringues, Saint-Antoine-de-Breuilh er de bedste vine på højde med vinene fra Sainte-Foy. De er meget fine, fyldige og milde og har ofte en behagelig bouquet.

Med en begrænset produktion, der udelukkende sælges i flasker, har vinavlerne i tidens løb vist, at de fuldt ud mestrer dyrkningen af deres vinmarker og vinfremstillingen, så det trods de usikre klimaforhold lykkes dem at fremstille milde hvidvine af høj kvalitet.

Ved mange lokale arrangementer (landbrugsmesser og lign.) fremhæves betegnelsen »Montravel« i stigende grad for at opretholde det omdømme, som dette særlig område af Bergeracois har.

9. Vigtige yderligere betingelser

Område i umiddelbar nærhed

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende produktionsfasen og vintilberedningen, består af følgende kommuners område:

— departementet Dordogne: Bergerac, Le Fleix, Monfaucon, Saint-Laurent-des-Vignes.

— departementet Gironde: Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire og Saint-Emilion.

Mærkningsbestemmelser

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse »Haut-Montravel« må »Sud-Ouest« angives som en større geografisk enhed. Denne større geografiske enhed må også angives i prospekter og på beholdere. Skriftstørrelsen på bogstaverne for den større geografiske enhed må hverken i højden eller bredden være større end størrelsen på de bogstaver, som den kontrollerede oprindelsesbetegnelse angives med.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-c142e23c-3854-4c0e-bdb3-97c3b983b620